als_Latn dik_Latn sag_Latn
Gjykata e Krimeve të Rënda vendosi dje lirimin e Lutfi Shabanit, i njohur ndryshe si Ben Çami. Ai u dënua me 2 vite burgim për akuzën e “Moskallëzimit të krimit”. Shabani u arrestua në shkurt të vitit 2016, për akuzën e “Trafikimit të lëndëve narkotike”, kryer në bashkëpunim, e mbetur kjo në tentativë. Me të njëjtën akuzë, ai ka shkuar në gjykatë si i pandehur, por në seancat e para gjyqësore, prokuroria vendosi të ndryshojë këtë akuzë, duke e akuzuar përfundimisht për veprën penale të “Moskallëzimit të krimit”. Fillimisht, për këtë akuzë ai u dënua me 3 vjet heqje lirie, por për shkak të gjykimit të shkurtuar i pandehuri Lutfi Shabani është dënuar përfundimisht me 2 vjet burgim. Shabani është dënuar vite më parë si një ndër organizatorët kryesorë të trafikut të heroinës nga Turqia në Shqipëri, e mandej vendet e BE-së. Shabani u arrestua vitin e shkuar, pasi policia kapi 574 kg hashash në doganën e Kapshticës. Ndërkaq, Prokuroria e Krimeve të Rënda ngriti akuzë për Eldi Zahirin dhe Janaq Kaçelin, për “Trafikim i narkotikëve”, në bashkëpunim, mbetur në tentativë, dhe “Moskallëzim i krimit” për Lutfi Shabanin, i njohur ndryshe si Ben Çami. Në dosjen e prokurorisë thuhej se ky i fundit nuk pati rol të drejtpërdrejtë në trafik, por prezantoi personin që kishte mallin (Lencin) me personat që ai i njihte që bënin trafik mallrash.
Dosja e prokurorisë
I pandehuri Lutfi Shabani, banor i qytetit Durrës, Shkozet, i njohur i personit Lenci (jo më mirë i identifikuar) dhe i të pandehurve Janaq Kaçeli dhe Eldi Zahiri (edhe të fundit banorë të qytetit Durrës), duke qenë në dijeni të faktit që Lenci dispononte sasi të konsiderueshme lënde narkotike dhe ishte i interesuar ta dërgonte atë për shitje/trafikim jashtë territorit të RSH-së, në Turqi, me bashkëpunëtorë të paidentifikuar, duke e transportuar me një kamion trajler, ndërmjetësoi për të njohur Lencin, me Janaqin dhe Eldin (i pari, njëherazi shofer kamioni dhe pronar i një shoqërie transporti, dhe i dyti shofer kamioni që kishte punuar më parë me kamionët e Janaqit), për të bashkëpunuar me njëri-tjetrin për të bërë të mundur trafikim sasie narkotiku përmes transportimit me rrugë tokësore me një kamion, nëpërmjet kalimit në pikë të kalimit kufitar, për në Turqi.
Në ditët e para të muajit dhjetor 2015, Lenci bashkë me të pandehurin Janaq u interesuan te shtetasi Alfred Shkreta, në Durrës, dhe gjetën kamionin që u duhej për të transportuar sasinë e narkotikut. Lenci dhe i pandehuri Janaq shkuan vetë dhe e panë kamionin, ranë dakord ta blinin atë, dhe kështu vepruan. Janaqi siguroi Lencin se kamioni ishte i përshtatshëm për të bërë transport lënde narkotike. Ata të dy bashkë me shitësin e kamionit shkuan te noteri në Durrës, për të bërë kontratën e shitblerjes së kamionit tip “Man” me rimorkio, me targa “DR”, ku si blerës u paraqit i pandehuri Eldi Zahiri (në datën 09.12.2015). Më pas i pandehuri Janaq bashkë me Lencin, kamionin tip “Man” e targuan me targa AA312MY/koka, dhe rimorkio “Frejat” me targë ADR495 (targa të reja). Në fillimvitin 2016, i pandehuri Eldi Zahiri bëri një rrugë për në Turqi me këtë kamion, për llogari të Lencit, për të marrë atje melaminë. Pak kohë pas kësaj rruge, Lenci, që e kishte të siguruar sasinë e narkotikut, e ngarkoi atë në kamion, të ndarë nëpër paketime, duke e fshehur në pjesët e tavanit të rimorkios, dhe me të pandehurit Janaq dhe Eldi, ra dakord që Eldi Zahiri ta drejtonte kamionin deri në Turqi. Në datën 25.02.2016, Eldi Zahiri u nis me kamion nga Durrësi me destinacion Turqinë. Këtë ditë Lenci dërgoi një person, i njohur edhe i të pandehurit Janaq, që në Tiranë të merrte me qira një autoveturë, dhe me këtë automjet, një “Audi 6”, udhëtoi vetë drejt Pikës së Kalimit Kufitar Kapshticë, për të pritur këtu Eldi Zahirin, me qëllim që t’i “siguronte” atij lehtësi në Pikën e Kalimit Kufitar, për të kaluar kamionin jashtë RSH-së. Ndërkaq, këtë ditë i pandehuri Janaq, i dha të pandehurit Eldi siguracionin ndërkombëtar për kamionin, të cilin Janaqi e pagoi në një agjenci sigurimesh në Durrës. Vetë i pandehuri Janaq udhëtoi me automjet të tij “BMË” për në Kapshticë, për t’u takuar këtu me Lencin dhe të pandehurin Eldi Zahiri.
Në Pikën e Kalimit Kufitar Kapshticë, i pandehuri Eldi Zahiri, në drejtim të mjetit kamion tip “Man” me targë AA312MY, dhe rimorkio “Frejat” me targë ADR495, u kontrollua nga punonjësit e policisë, dhe në përfundim të kontrollit, në tapiceri të tavanit të rimorkios u gjetën të fshehura 474 pako me mbështjellje natribani transparent, me përmbajtje lëndë bimore kanabis sativa me peshë totale të materialit bimor 574 kg. Sasia e narkotikut u sekuestrua, Eldi Zahiri u arrestua. Janaq Kaçeli u arrestua në rrugë të Metalurgjikut, në Elbasan, ndërsa po udhëtonte drejt Kapshticës, ndërsa Lutfi (Artan) Shabani (i njohur ndryshe si Ben Cami), u arrestua në po këtë datë, në darkë, në banesë të tij, në Durrës, pas deklarimit të Eldi Zahirit, dhe njohjes me anë të fotografisë të tij, si personi që e kishte njohur atë (Eldin) me Lencin për të bërë transport lënde narkotike në Turqi. Emri i Lencit u bë i njohur pas arrestimit të tyre, dhe ky person është ende i lirë. Të dhënat tregojnë se në kryerjen e kësaj vepre penale, përveç të pandehurve Janaq Kaçeli e Eldi Zahiri, dhe të njohurit si Lenci, kanë bashkëpunuar edhe të tjerë persona ende të paidentifikuar saktësisht, pasi veç të tjerave, në qeset e plastmasit transparente me të cilat ishte paketuar sasia e konsiderueshme e narkotikut u gjetën dy gjurmë duarsh me vlera identifikuese, por që nuk u përkisnin asnjërit prej të pandehurve. Në zbatim të marrëveshjes me të pandehurin Janaq Kaçeli, të identifikuarin Lenci, dhe të tjerë persona të paidentifikuar, Eldi Zahiri veproi si ekzekutor në rolin e transportuesit të sasisë së narkotikut që u sekuestrua në Pikë të Kalimit Kufitar. I pandehuri Janaq veproi në rolin e organizatorit dhe ndihmësit në trafikimin e sasisë së narkotikut, ndërsa i pandehuri Lutfi (Artan) Shabani rezultoi se nuk ka kryer veprime të drejtpërdrejta në bashkëpunim me të pandehurit Janaq Kaçeli e Eldi Zahiri, për të realizuar trafikimin e sasisë së narkotikut që u sekuestrua. Ai ka ndërmjetësuar për të njohur/takuar nga afër personin që dispononte sasinë e narkotikut dhe që ishte i interesuar ta dërgonte atë në Turqi, pra Lencin, me të pandehurit Janaq e Eldi, të cilët ai i njihte se kishin kamionë për transport mallrash, dhe që mund të bashkëpunonin me Lencin për transportin e lëndës narkotike me kamion. I pandehuri Lutfi ka qenë në dijeni të krimit që po kryhej, dhe nuk e ka kallëzuar atë në organet e ndjekjes penale apo në organet e rendit publik.
als_Latn als_Latn als_Latn als_Latn als_Latn